ROMÂNIA

MUNICIPIUL SATU MARE 

CABINET VICEPRIMAR
SEDIU: P-ŢA 25 OCTOMBRIE, INTRAREA M 

Nr. 53166/15.09.2026

Băbțan Raul Gabriel, viceprimar al Municipiului Satu Mare,


În temeiul prevederilor art. 136 alin. (1) din O.U.G. nr. 57/2019 privind Codul Administrativ, cu modificările și completările ulterioare, îmi exprim inițiativa în promovarea unui proiect de hotărâre având ca obiect ,,aprobarea recoltării și modului de valorificare a unei cantități de 91,05 mc, masă lemnoasă provenită din fondul forestier administrat de Ocolul Silvic Satu Mare”, proiect în susținerea căruia formulez prezentul

REFERAT DE APROBARE     

Prin cererea nr. 3151/26.08.2026, înregistrată la Primăria Municipiului Satu Mare sub nr. 49600/26.08.2026, Direcția Silvică Satu Mare – Ocolul Silvic Satu Mare a solicitat aprobarea recoltării și a modalității de valorificare, prin vânzare directă către populație, a cantității de 91,05 mc masă lemnoasă fasonată, provenită din partida nr. 2600145401340 – produse secundare – rărituri.


În vederea soluționării solicitării, au fost avute în vedere prevederile Regulamentului de valorificare a masei lemnoase din fondul forestier proprietate publică, aprobat prin H.G. nr. 715/05.10.2017, cu modificările și completările ulterioare, respectiv:

· art. 4 alin. (1), potrivit căruia hotărârea privind modul de valorificare a masei lemnoase din fondul forestier proprietate publică a unei unități administrativ-teritoriale, respectiv sub formă de „masă lemnoasă pe picior” sau „lemn fasonat”, se adoptă de către consiliul local; 

· art. 45 alin. (1^1), potrivit căruia, în situația în care volumul de lemn rotund de lucru prevăzut în actul de punere în valoare, dintr-o anumită specie, cu diametrul la capătul gros mai mare de 24 cm, rezultat din partizi de produse secundare, produse accidentale II și de tăieri în crâng, exploatate cu forțe proprii sau prin prestatori, este mai mic de 20 mc, acesta poate fi vândut direct entităților prevăzute la alin. (1), fără a mai fi necesară oferirea la licitație/negociere; 

· art. 45 alin. (1^2), potrivit căruia, pentru consumul propriu al persoanelor fizice, al unităților de interes local finanțate integral sau parțial de la bugetul de stat ori de la bugetul local, care nu desfășoară activitate economică în sensul reglementărilor comunitare în domeniul ajutorului de stat, precum și strict pentru consumul propriu al persoanelor fizice autorizate, întreprinderilor individuale, întreprinderilor familiale, asociațiilor și fundațiilor înființate conform legii, administratorii/prestatorii de servicii silvice/proprietarii fondului forestier proprietate publică a unității administrativ-teritoriale, după caz, pot vinde direct, fără licitație și fără negociere, lemn de foc, precum și lemn rotund și despicat de lucru; 

· art. 45 alin. (12), potrivit căruia prețurile de vânzare directă a lemnului fasonat se aprobă, pe baza principiilor economiei de piață, de către consiliul local; 

· art. 45 alin. (13), potrivit căruia cantitatea și destinația lemnului fasonat provenit din fondul forestier proprietate publică a unității administrativ-teritoriale, care poate fi vândută direct, se aprobă de consiliul local al acesteia. 


Prețul de valorificare propus a fost stabilit cu respectarea prețurilor de referință aprobate prin Hotărârea Consiliului Local al Municipiului Satu Mare nr. 300/27.11.2025 privind aprobarea prețurilor de referință și a volumului masei lemnoase destinate valorificării, producția anului 2026, provenită din fondul forestier proprietate publică a Municipiului Satu Mare.


Totodată, cantitatea de masă lemnoasă fasonată care face obiectul solicitării este aferentă unei partizi de produse secundare – rărituri, iar modalitatea de valorificare propusă, respectiv vânzarea directă către populație, se circumscrie dispozițiilor legale incidente în materia valorificării masei lemnoase provenite din fondul forestier proprietate publică a unității administrativ-teritoriale.


Având în vedere cele prezentate, temeiurile legale incidente, natura și volumul masei lemnoase, precum și propunerea administratorului fondului forestier privind modalitatea de valorificare a acesteia, și ținând seama de atribuțiile Consiliului Local în materia administrării patrimoniului unității administrativ-teritoriale, prevăzute de O.U.G. nr. 57/2019 privind Codul administrativ, cu modificările și completările ulterioare, se înaintează Consiliului Local al Municipiului Satu Mare, cu propunere de aprobare, proiectul de hotărâre în forma prezentată.

